Diari Oficial de la Generalitat Valenciana


Sumari del DOGV 4701, del 27-02-2004 (2004/1845)

ORDE de 12 de febrer de 2004 de la Conselleria de Benestar Social, per la qual es convoquen els XI Premis Projectes Fi de Carrera en matèria d'Accessibilitat al Medi Físic.
----------------------------------------------------------------------------------------------------------------------------------------------------------------------------

### Dades del document

Número de DOGV
:   4701

Data del DOGV
:   27-02-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/1845


Data del document
:   12-02-2004

Organisme emissor
:   Conselleria de Benestar Social

Tipus de document
:   Ordre

Descriptors 

:   * universitat
    * mitjans per a discapacitats
    * premi cultural
    * distinció honorífica

ORDE de 12 de febrer de 2004 de la Conselleria de Benestar Social, per la qual es convoquen els XI Premis Projectes Fi de Carrera en matèria d'Accessibilitat al Medi Físic. [2004/X1845]
  
Dins de la línia d'actuació que, en matèria d'accessibilitat al medi físic, s'està desenrotllant des de la Conselleria de Benestar Social, amb la finalitat que el nostre hàbitat siga adequat per a totes les persones, incloent-hi aquelles que es veuen afectades en la seua mobilitat i/o comunicació, des de fa onze anys s'inclou la convocatòria dels Premis Projectes fi de carrera en matèria d'Accessibilitat destinats a potenciar la realització d'estudis sobre esta matèria, efectuats per futurs professionals, els seus professors-tutors i les mateixes universitats de la Comunitat Valenciana que impartixen carreres de tipus tècnic. Així mateix, es pretén crear actituds favorables entre els futurs i actuals professionals que es materialitzen en projectes accessibles, construint ciutats aptes per a tots els seus habitants amb independència de les seues possibles limitacions en la mobilitat i comunicació.
  
Tenint en compte que la consecució de l'accessibilitat al medi físic és un procés que requerix temps i esforç, esta Conselleria considera necessari seguir en la mateixa línia de l'any anterior i mantindre l'increment de la dotació econòmica que va portar a terme en l'anterior convocatòria, així com les seues 4 seccions. D'igual manera, l'expansió universitària amb noves escoles i titulacions, justifica que s'amplie l'àmbit subjectiu d'aplicació de l'orde.
  
Per això i en virtut de les facultats conferides per Decret 120/2003, d'11 de juliol del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, del que disposa l'article 35 de la Llei de la Generalitat Valenciana, 5/1983, de Govern Valencià i l'article 47 del Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, a proposta de la Direcció General d'Integració Social de Discapacitats,
  
ORDENE
  
Article 1. Objecte i Participants
  
Es convoquen els XI Premis Projectes Fi de Carrera en matèria d'Accessibilitat al Medi Físic.
  
Els premis tenen com a objecte reconéixer els projectes/treballs fi de carrera realitzats per alumnes de la Universitat Politècnica de València, Escola Politècnica Superior d'Alacant, l'Escola Superior de Tecnologia i Ciències Experimentals de la Universitat Jaume I de Castelló, l'Escola Tècnica de Disseny Industrial Cardenal Herrera-CEU, l'Escola Tècnica Superior d'Enginyeria de la Universitat de València (Estudi General), l'Escola Politècnica Superior d'Elx i Escola Politècnica Superior d'Orihuela de la Universitat Miguel Hernández d'Elx, el contingut dels quals aborde el tema de l'accessibilitat al medi físic i signifique una millora en la qualitat de vida dels ciutadans i de les ciutadanes, així com la tasca dels professors-tutors dels projectes i de les diferents escoles en què estan matriculats els alumnes.
  
Article 2. Seccions i quantia dels premis
  
S'establixen quatre premis de 6.000 euros, que s'adjudicaran en quatre seccions diferents:
  
1. Treballs d'accessibilitat: treballs l'objectiu principal del qual és la mateixa accessibilitat, tant estudis teòrics i d'investigació, com a estudis pràctics.
  
2. Treballs genèrics: treballs que, independentment de l'objectiu plantejat pels departaments o professors corresponents, resolguen, de la forma més adequada, l'accessibilitat com a un paràmetre o requisit més dins del projecte global.
  
3. Ajudes tècniques: estudis sobre ajudes tècniques complementàries a l'urbanisme, edificació, transport i de la comunicació, així com d'aquelles que faciliten l'ús i gaudi de platges, especialment de l'aigua.
  
4. Treballs monogràfics: treballs l'objecte del qual siga l'accessibilitat en parcs i jardins. Estos treballs es poden desenrotllar en els aspectes previstos en els punts anteriors (accessibilitat, genèrics, ajudes tècniques) abraçant tant l'àmbit de l'urbanisme, el d'edificació, flora i mobiliari específic (jocs infantils accessibles).
  
L'import dels premis es distribuirà entre l'autor del projecte fi de carrera, al qual li correspondran 3.000 euros, el professor-tutor del projecte, corresponent-li a este 1.500 euros i l'escola universitària en què estiga matriculat l'autor del projecte, corresponent-li a esta última la quantitat de 1.500 euros.
  
En cas de quedar desert el premi en algun dels quatre apartats, podrà atorgar-se dins d'una altra secció, si el jurat estima que hi ha treballs que el mereixen.
  
Article 3. Presentació de treballs i documentació
  
3.1 Els treballs hauran de presentar-se directament en la Direcció General d'Integració Social de Discapacitats, sítia al carrer Colom núm. 80, codi postal 46524, de València, omplint la corresponent sol·licitud a la qual s'adjuntarà un sobre amb els treballs a l'exterior dels quals s'indique ?Premis Projectes Fi de Carrera 2004?. També podran presentar-s'hi per mitjà de correu certificat o a través de qualsevol de les vies de presentació indirecta arreplegades en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3.2. Les persones interessades presentaran:
  
a) Un escrit en què es manifestarà la seua voluntat de presentar-se al concurs i on constaran les següents dades relatives a (vegeu annex I):
  
1. Treball: títol i secció a què es presenta.
  
2. Autor/autora: nom i cognoms, adreça, telèfon i NIF
  
3 Tutor/tutora: nom i cognoms, adreça, NIF, departament i escola
  
b) Còpia del projecte final de carrera que incloga tot el material gràfic que en forme part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en la qual es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de la citada memòria no superarà els quatre folis.
  
c) Certificat en què conste la data en què ha sigut aprovat el projecte en la universitat corresponent. La participació en la present convocatòria exigix que el projecte fi de carrera haja sigut aprovat per la universitat corresponent en el període comprés entre l'1 d'octubre de 2003 i el 30 de setembre de 2004.
  
d) Fotocòpia del DNI de l'autor del projecte
  
3.3. Els treballs poden presentar-se en castellà o en valencià.
  
3.4. La presentació de les sol·licituds suposa l'acceptació de les bases de la convocatòria.
  
Article 4. Termini de presentació
  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el 15 d'octubre de 2004.
  
Article 5. Composició del jurat
  
La composició del Jurat és la següent:
  
President: director general d'Integració Social de Discapacitats o persona que delegue.
  
Vicepresident: el vicerector d'Investigació, Desenrotllament i Innovació de la Universitat Politècnica de València.
  
Vocals:
  
\* El cap del Servici de l'Oficina Tècnica de Projectes i Obres de la Conselleria de Benestar Social.
  
\* Un professor o una professora de la Universitat Politècnica de València per cada una de les quatre seccions establides en l'article 2, designats pel rector de la Universitat.
  
\* Un professor o una professora de l'Escola Politècnica Superior de la Universitat d'Alacant, designat pel director de l'Escola.
  
\* Un professional expert en matèria d'accessibilitat designat pel director general d'Integració Social de Discapacitats.
  
\* Un representant del Col·legi Oficial d'Arquitectes de la Comunitat Valenciana.
  
\* Un representant del Consell de Col·legis Oficials d'Aparelladors i Arquitectes Tècnics de la Comunitat Valenciana.
  
\* Un tècnic/a de la Direcció General d'Integració Social de Discapacitats, que actuarà com a secretari/a.
  
El jurat podrà declarar deserts els premis.
  
Article 6. Resolució
  
Es delega en el director general d'Integració Social de Discapacitats la resolució d'esta convocatòria, la qual es dictarà sobre la base del veredicte vinculant del jurat i que esgotarà la via administrativa.
  
El termini màxim per a dictar resolució serà d'un mes comptador des de la data de finalització del termini de presentació de treballs, fixat en la present orde.
  
Article 7. Publicació i retirada dels treballs
  
La resolució de la convocatòria serà publicada en periòdics de difusió autonòmica, així com en la seu de la Direcció General d'Integració Social de Discapacitats.
  
La Direcció General d'Integració Social de Discapacitats, en virtut d'autorització expressa de l'autor o de l'autora, es reserva el dret a publicar, totalment o parcial, el contingut dels treballs premiats. L'autorització expressa s'efectuarà per escrit, comprensiva de l'abast de la cessió, segons les obligacions dels concursants premiats a què es fa referència en l'article 8 d'esta convocatòria.
  
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en eixe termini quedaran en poder de la Direcció General d'Integració Social de Discapacitats, que podrà destruir-los o publicar-los, difondre'ls o reproduir-los totalment o parcial.
  
Article 8. Obligacions de les persones premiades.
  
1. Els autors dels projectes premiats hauran d'acreditar davant d'esta Direcció General d'Integració Social de Discapacitats que es troben al corrent en les seues obligacions tributàries i amb la Seguretat Social per mitjà dels certificats establits en els articles 13 al 16 del RD 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentada acreditació estarà referida al moment de la concessió del premi.
  
2. Omplir i entregar en la Direcció General d'Integració Social de Discapacitats la fitxa de manteniment de tercers.
  
3. Assumir les actuacions de control financer que escaiga a la Intervenció General amb relació al premi concedit.
  
4. Comunicar a la Direcció General d'Integració Social de Discapacitats l'obtenció d'ajudes per a la mateixa finalitat, procedents de l'administració pública o ens públics o privats.
  
5. Cedir a la Direcció General d'Integració Social de Discapacitats el treball, en el cas que resulte premiat, autoritzant la citada Direcció General, per un període de 12 mesos i en qualsevol àmbit territorial, per a l'exercici dels drets de reproducció, distribució, comunicació pública i transformació dels projectes premiats.
  
Article 9. Pagament i justificació
  
El pagament de la totalitat de l'import es realitzarà una vegada dictada pel director general d'Integració Social de Discapacitats, la resolució d'adjudicació dels premis, en la mesura que esta resolució suposa la conformitat a la justificació de les quantitats atorgades i amb l'acreditació prèvia de trobar-se al corrent en les seues obligacions tributàries i amb de la Seguretat Social en els casos en què calga segons el que disposa la present convocatòria.
  
Article 10. Dotació pressupostària.
  
S'establix una dotació pressupostària de 24.000 euros, que serà atesa a càrrec del programa pressupostari 313.40, línia de subvenció T5348 €Premis Projectes Accessibilitat fi de carrera?, per a fer front als Premis convocats per mitjà de la present orde.
  
DISPOSICIÓ FINAL
  
Primera
  
Contra les bases d'esta convocatòria podrà interposar-se, potestativament, recurs de reposició davant el mateix òrgan que l'ha dictat, en el termini d'un mes comptador des de l'endemà de la publicació o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això d'acord amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar-se qualsevol altre que s'estime procedent.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 12 de febrer de 2004
  
La consellera de Benestar Social,
  
ALICIA DE MIGUEL GARCÍA